Teroristický útok na redakciu Charlie Hebdo

Teroristický útok na redakciu Charlie Hebdo sa odohral dňa 7. januára 2015 približne o 11:30 SEČ kedy dvaja maskovaní muži vyzbrojení automatickými puškami AK-47, brokovnicou a RPG granátometom zaútočili na redakciu francúzskeho satirického časopisu Charlie Hebdo v Paríži. Prvé správy naznačovali, že 12 ľudí bolo zabitých a 11 zranených. Ozbrojenci vstúpili do budovy a začali strieľať z automatických zbraní typu AK-47.

Ide o druhý najkrvavejší incident v Paríži (hneď po Teroristických útokoch v novembri 2015).

Pozadie 
Charlie Hebdo je francúzsky satirický týždenník, ktorý prináša karikatúry, správy, polemiky a vtipy. Satirický magazín čelil zo strany islamistov vyhrážkam za kontroverzné karikatúry proroka Mohameda.

Udalosť 
Dňa 7. januára 2015 traja ozbrojenci spustili paľbu v parížskej kancelárii Charlie Hebdo, zahynulo najmenej 12 osôb a vážne zranili najmenej piatich ľudí. Dvaja mŕtvi boli policajti.

Obete 
Dvanásť obetí bolo zabitých pri útoku; desať v sídle Charlie Hebdo a dvaja policajti boli zabití vonku. Medzi obeťami útoku boli aj karikaturisti Jean Cabut (publikoval pod pseudonymom Cabu), Stéphane Charbonnier (Charb) a Georges Wolinski.

Zabití:

Frédéric Boisseau, 42 r., údržbár budovy, zabitý vo vstupnej hale
Franck Brinsolaro, 49 r., policajt (SDLP), pridelený ako osobný strážca pre Charba
Cabu (Jean Cabut), 76 r., karikaturista
Elsa Cayatová, 54 r., psychoanalytik a fejtonista
Charb (Stéphane Charbonnier), 47 r., karikaturista, fejtonista a šéfredaktor týždenníku Charlie Hebdo
Philippe Honoré, 74r., karikaturista

Bernard Maris, 68 r., ekonóm, redaktor a fejtonista
Ahmed Merabet, 42 r., policajný dôstojník, zastrelený do hlavy, keď ležal zranený pred budovou. Merabet bol Moslim.
Moustapha Ourad, korektor
Michel Renaud, 69 r., organizátor festivalov, hosť na schôdzi
Tignous (Bernard Verlhac), 57 r., karikaturista
Georges Wolinski, 80 r., karikaturista

Zranení:
Simon Fieschi, 31 r., webmaster, strelený do ramena
Philippe Lançon, novinár, strelený do tváre, bol vo vážnej situácii, ale zotavil sa
Fabrice Nicolino, 59 r., novinár, strelený do nohy
Laurent "Riss" Sourisseau, 48 r., karikaturista, strelený do ramena
niekoľko nešpecifikovaných policajných dôstojníkov
šoférka, do ktorej auta narazili útočníci pri úteku

Traja ľudia na schôdzi (dvaja členovia redakcie, Sigolène Vinsonová a Laurent Léger; a Gerard Gaillard, hosť, ktorý doprevádzal Michela Renauda) neboli zasiahnutí. Ďalší zamestnanec údržby budovy nebol rovnako zranený.

Reakcia  
Útok odsúdili politickí predstavitelia, vrátane francúzskeho prezidenta Françoisa Hollandea, predsedu Európskej komisie Jean-Claude Junckera, nemeckej kancelárky Angely Merkelovej, talianskeho predsedu vlády Mattea Renziho, britského predsedu vlády Davida Camerona, ruského prezidenta Vladimira Putina, indického predsedu vlády Narendra Modiho a hovorcu Bieleho domu. Teroristický útok v Paríži odsúdil aj slovenský predseda vlády Robert Fico.

Referencie

Iné projekty

Pozri aj 
 Teroristické útoky v Paríži v novembri 2015

Zdroj 

Teroristické útoky
2015 vo Francúzsku
Udalosti vo Francúzsku